Potgooi - Nuus & Weer 23 Julie 2019 - NETRADIOSA
Potgooi – Nuus & Weer 23 Julie 2019
23/07/2019 23/07/2019 by Corrie Slabbert in Nuut, Potgooi/Podcast
Suid Afrikaanse eiendoms maatskappye neem tans miljarde rande die land uit deur beleggings oorsee te doen. Dit vind plaas as gevolg van die swak ekonomie, verhoogde munisipale tariewe en belastings, asook politieke onsekerheid in die sektor asook vrese van perseel besetting. Beleggings oorsee in 2018 was bykans vier keer meer as wat plaaslik spandeer is. Sentraal- en Oos Europa blyk die mees gewildste oorsese markte te wees. Kenners sê as dit 'n maatstaf is van sakevertroue in die land, dan lyk die prentjie donker vir die jare wat kom.
Die Regspraktyk Raad is deur Accountability Now(AN), 'n nie-winsgewende organisasie, versoek om die Openbare Beskermer, Busisiwe Mkhwebane, se naam te skrap van die advokate rol. Dit volg na die Konstitusionele Hof se uitspraak dat sy in kwade trou opgetree het en onder eed gelieg het. Adv Paul Hoffman, 'n direkteur by AN, het in 'n skrywe aan die Regspraktyk Raad gesê dat die bevindings teen die OB ernstig en finaal is en dat haar eerlikheid, integriteit en bevoegdheid as OB daardeur geraak word.
Die Grondwethof het uitsluitsel gegee oor wie die R900,000 moet betaal vir die vorige hofsaak in die Hooggeregshof wat sy verloor het, maar het dit kort geknip deur die Openbare Beskermer se aansoek te verwerp. Sy is ook oor die vingers getik vir haar onprofessionele optrede, wat beteken dat sy die hofkoste uit haar eie sak moet betaal. Die Hooggeregshof het vroeër beslis dat sy persoonlik verantwoordelik is vir die hofkoste van bykans R1 miljoen, maar sy het haar tot die Grondwethof gewend om finale uitsluitsel te kry. Die Hooggeregshof saak wat gehandel het oor die Reserwebank en apartheid is teen haar uitgewys en het die hof beslis dat sy persoonlik verantwoordelik is vir die hofkoste.
Mkhwebane het egter besluit om die saak na die Grondwethof te neem en gevra dat die Hooggeregshof se bevinding omgekeer moet word. Die regter van die Hooggeregshof het in sy uitspraak vroeër vanjaar gesê die OB het op 'n onaanvaarbare wyse die Bankorp ondersoek hanteer. Waarnemers reken dat dit noodlottig sal wees vir haar as die Grondwethof beslis dat die OB in haar persoonlike hoedanigheid moet opdok vir Bankorp se koste. Die mening is dat die Openbare Beskermer haar pos gaan verloor weens die verkeerde optrede, veral as die hersieningsaansoeke van minister Gorhan en die van president Ramaphosa ook teen haar uitgewys word.
Kort nadat die Openbare Beskermer, Busisiwe Mkhwebane, haar verslag vrygestel het waarin sy beweer dat die president deur sy optrede die Grondwet oortree het, het hy daarop gereageer. Die ANC president het in reaksie gesê die Openbare Beskermer het self ook die Grondwet oortree, en daarmee het 'n aantal vrae by politieke ontleders ontstaan. Dit blyk dat die oortree van die Grondwet 'n algemene neiging is onder politici en verwante hooggeplaastes, sê 'n politieke ontleder van Pretoria. Hy sê die feit dat Jacob Zuma klaarblyklik ook die oortreding begaan het, laat die vermoede dat vervolging nie altyd teen iemand ingestel word nie, maar indien daar wel opgetree word, gaan 'n hele aantal hoë ANC mense vervolging in die oë staar.
Die Minister van Finansies, Tito Mboweni, sal vandag die Spesiale Toedelingswetsontwerp in die Parlement ter tafel lê sodat Eskom bykomende befondsing kan kry. Dié wetsontwerp Mboweni het dit tydens sy begrotingspos aangekondig, maar het nie die presiese bedrag wat Eskom gaan kry, bekend gemaak nie. Die bedrag is na bewering 59-miljard vir die volgende twee jaar. Mboweni gaan die betaling doen ingevolge artikel 16 van die Wet op die Bestuur van Openbare Finansies, wat onder meer handel oor geldelike toewysing in noodsituasies. Mboweni het tydens sy begrotingspos ook gesê dat die wapenvervaardiger, Denel, die Suid-Afrikaanse Lugdiens en die SAUK, geldelike hulp van die Tesourie se reserwefonds gaan ontvang, onderhewig aan streng voorwaardes.
Die minister van Openbare Ondernemings, Pravin Gordhan se aansoek om 'n interdik teen die Openbare Beskermer, Busisiwe Mkhwebane, se verslag oor die sogenaamde geheime eenheid by die Inkomstediens, sal vandag in die Pretoriase Hooggeregshof aangehoor word. Gordhan vra die hof om die O.B. se aanbeveling vir regstellende stappe op te skort, totdat 'n geregtelike hersiening van die verslag afgehandel is. Gordhan ontken die bevindings in haar verslag dat die geheime eenheid onwettig was. Mkhwebane het die verslag verlede week uitgereik. Gordhan was destyds die kommissaris van die Inkomstediens. Mkhwebane beskuldig hom ook van die skending van die Grondwet. Sy het President Cyril Ramaphosa 30 dae grasie gegee om stappe te doen teen Gordhan vir sy beweerde skending van die Grondwet en dat hy ook die etiese kode van die uitvoerende gesag sou oortree het.
Kapenaars kan hulle gereed maak vir 'n erge koue front wat Dinsdag vir die gebied voorspel word. Dit sal gepaardgaan met welkome reën wat tot Woensdag kan duur. Damme wat se water inhoud tans net oor die 50% staan sal baat vind by die reëns. Boere in die Swartland kan swaar neerslae verwag wat welkome nuus is vir die koring en ander gesaaides wat groen op die lande staan. Selfs gebiede soos Loeriesfontein, Springbok, Vanrhynsdorp en Nieuwoudtville is in vir hulle eerste swaar neerslae. Drooggeteisterde gebiede soos Calvinia en Carnarvon kan dalk hul eerste reëns kry en selfs die droogte breek.
Verkeersowerhede waarsku oor gevaarlike toestande op paaie te midde van swaar reën en sterk wind in die Kaapse Skiereiland. Dit volg terwyl die eerste van twee kouefronte oor die streek beweeg. Die weerkantoor voorspel reën van tot 50 milimeter in sommige gebiede met wind van tot 75 kilometer per uur. Die Wes-Kaapse verkeershoof, Kenny Africa, het motoriste gemaan om baie versigtig te wees.